Условия за предоставяне на минимални помощи по приоритетна ос 2 на ОПРР в съответствие с Регламент (ЕС) №1407/2013

1. **ВЪВЕДЕНИЕ**

Настоящите условия са разработени, за да определят начина, по който следва да се изпълняват проекти по Приоритетна ос 2 на ОПРР на Оперативна програма „Региони в растеж“ 2014 – 2020, за които следва да се прилага режим на минимални помощи и да се укажат правилата, приложими съгласно условията наРегламент (ЕС) № 1407/2013 на Комисията от 18 декември 2013 г. относно прилагането на членове 107 и 108 от Договора за функциониране на ЕС (ДФЕС) към помощта de minimis (OB, L 352 от 24.12.2013 г.).

**Настоящите условия не се прилагат за проекти за енергийна ефективност на многофамилни жилищни сгради**.

Условията са приложими към получателите на безвъзмездна финансова помощ (БФП) по проекти, а именно субектите, които експлоатират и стопанисват инфраструктурата, предмет на интервенции по проектите.

В случай че получател на минималната помощ е съответната община бенефициент, администратор на помощта е УО на ОПРР и той осигурява изпълнението на изискванията съгласно настоящия документ. В случай, че общината предоставя средствата на трето лице, включително общинско предприятие, общината изпълнява функциите на администратор спрямо крайния получател на помощта.

Условията са неразделна част от Насоките за кандидатстване по Процедура BG16RFOP001-2.003 „Енергийна ефективност в периферните райони - 3”.

1. **ФУНКЦИИ НА ОБЩИНАТА, КОГАТО СЪЩАТА СЕ ЯВЯВА АДМИНИСТРАТОР НА МИНИМАЛНА ПОМОЩ**

Общинатаотговаря за цялостното техническо и финансово администриране на проектите на своята територия.

С оглед изпълнението на дейностите по проектите, на основание чл. 9, ал. 5 от Закона за държавните помощи съответната община е и администратор на помощ по отношение на средствата, предоставени на нейната територия на отделните получатели и имащи характер на минимална помощ.

Общината следва да създаде механизъм за контрол и гарантиране изпълнението на посочените в настоящия документ условия, така че във всеки един момент да може да бъде доказано, че разходването на средствата по схемата отговарят и непротиворечат на действащото национално и европейско законодателство в областта на държавните помощи. В настоящите условия са представени минималните изисквания към механизмите за контрол, които общината следва да въведе, съобразно индивидуалните специфики на организацията на работа в същата.

1. **РЕЖИМ ЗА ПРЕДОСТАВЯНЕ НА СРЕДСТВАТА „МИНИМАЛНА ПОМОЩ“ (ПОМОЩ „DE MINIMIS”)**
	1. **Критерии за недопустимост съгласно Регламент (ЕС) № 1407/2013**

Основно изискване към потенциалните получатели е, че същите **не могат да получат минимална помощ**, в случай че попадат в забранителното поле на Регламент (ЕС) № 1407/2013 и конкретно тяхната основна дейност или помощта, за коятокандидатстват за финансиране се отнася до (може да се свърже с):

а) помощи, предоставяни в сектора на рибарството и аквакултурите, обхванати от Регламент (ЕО) № 104/2000 на Съвета[[1]](#footnote-1);

б) помощи, предоставяни на предприятия, които извършват дейност в областта на първичното производство на селскостопански продукти;

в) помощите, предоставяни на предприятия, които извършват дейности в сектора на преработката и търговията със селскостопански продукти:

i) когато размерът на помощта е определен въз основа на цените или количествата на този вид продукти, изкупувани от първичните производители или предлагани на пазара от съответните предприятия;

ii) когато помощта е свързана със задължението да бъде прехвърлена частично или изцяло на първичните производители;

г) помощи за дейности, свързани с износ за трети държави или държави членки, по-конкретно пряко свързани с изнасяните количества, със създаването и функционирането на дистрибуторска мрежа или с други текущи разходи, свързани с износа;

д) помощи, подчинени на преференциалното използване на национални продукти спрямо вносни такива.

Когато даден субект упражнява дейност в секторите, описани по-горе в букви а), б) или в), както и в един или повече от секторите или дейностите, обхванати от Регламент (ЕС) № 1407/2013, Регламентът се прилага спрямо помощта, предоставяна за съответните един или повече сектори или дейности, при условие че бъде гарантирано по подходящ начин и посредством подходящи средства, като например: разделение на дейностите или разграничаване на разходите, че дейностите в изключените сектори не се ползват от помощ de minimis, предоставена съгласно Регламента.

В случаите, когато за съответния субект това не може да бъде гарантирано и общината, респективно УО на ОПРР, не може по подходящ начин да бъде уверена, че субектът попада в обхвата на Регламент (ЕС) № 1407/2013, то съответния субект не може да получи минимална помощ.

Общината бенефициент извършва проверка на описаните в т. 3.1. обстоятелства. Същите се декларират от субекта, получател на помощта в Декларацията за минимални и държавни помощи, попълнена по образец (Приложение В2 към Насоките за кандидатстване, включващо и указания за попълване на декларацията).

При проверката на обстоятелствата по т. 3.1 се вземат предвид дефинициите по чл. 2, ал. 1 от Регламент (ЕС) № 1407/2013 за селскостопански продукти, преработка на селскостопански продукти и търговия със селскостопански продукти.

Общината бенефициент може да изисква допълнителни документи по своя преценка (например: извадка от счетоводната система, използван метод за счетоводната отчетност и т.н.), които биха послужили да прецени допустимостта на кандидата, в случаите когато субектът попада в обхвата на понятието „предприятие“ по смисъла на Закона за счетоводството, респ. има задължение да съставя годишен финансов отчет.

* 1. **Специфични изисквания**

За субекти, които са предприятия за целите на Регламент (ЕС) № 1407/2013 се прилагат изискванията на „едно и също предприятие“.

Съгласно чл. 2 от Регламент (ЕС) № 1407/2013, „едно и също предприятие“ означава всички предприятия, които поддържат помежду си поне един вид от следните взаимоотношения:

а) дадено предприятие притежава мнозинството от гласовете на акционерите или съдружниците в друго предприятие;

б) дадено предприятие има право да назначава или отстранява мнозинството от членовете на административния, управителния или надзорния орган на друго предприятие;

в) дадено предприятие има право да упражнява доминиращо влияние спрямо друго предприятие по силата на договор, сключен с това предприятие, или на разпоредба в неговия устав или учредителен акт;

г) дадено предприятие, което е акционер или съдружник в друго предприятие, контролира самостоятелно, по силата на споразумение с останалите акционери или съдружници в това предприятие, мнозинството от гласовете на акционерите или съдружниците в това предприятие.

Предприятия, поддържащи едно от взаимоотношенията, посочени по-горе в букви а) — г), посредством едно или няколко други предприятия, също се разглеждат като едно и също предприятие.

С оглед установяване на наличието на тези обстоятелства, се проверява дали същите са декларирани от съответния субект в декларацията по Приложение В3 към Насоките за кандидатстване. В случай, че даден субект се явява „едно и също предприятие“ по отношение на други предприятия и същите покриват някое от условията, описани в т. 3.2, то следва да се има предвид, че всички предприятия, образуващи „едно и също предприятие“, се считат за един получател на минималната помощ. В този случай, следва да се има предвид, че описаните в т. 3.4. допустими максимални размери на БФП и установените прагове в Регламент (ЕС) № 1407/2013 се прилагат към този един получател, в който се включват всички, образуващи „едно и също предприятие“.

* 1. **Допълнителни условия към получателите на помощ**

Регламент (ЕС) № 1407/2013 се прилага само за помощите, при които брутният еквивалент на безвъзмездна помощ може да бъде изчислен точно и предварително, без да е необходима каквато и да било оценка на риска („прозрачна помощ“).

Помощта по схемата се изразява като парични безвъзмездни средства (БФП), поради което се счита за прозрачна помощ. Размерът на помощта се изразява в брутно изражение, преди облагане с данъци или други такси. Предвид факта, че по схемата е въведена точна дата за получаване на помощта не се извършва сконтиране, тъй като не е налице изплащане на траншове.

В случай на сливания или придобивания на субекти, представляващи търговски дружества, извършени през периода на кандидатстване или изпълнение на проекта, към датата на предоставянето на помощта, всички помощи de minimis, предоставяни на някое от сливащите се предприятия по схемата, се вземат под внимание, за да се определи дали помощта, отпусната по схемата на новото предприятие или на придобиващото предприятие, няма да доведе до превишаване на съответния таван.

Ако в периода на кандидатстване или изпълнение на проекта, към датата на предоставянето на помощта, дадено предприятие се разделя на две или повече отделни предприятия, помощта de minimis по схемата се начислява на това предприятие, което поема дейността. В случай, че последното не е възможно се извършва пропорционално разделяне на помощта на база на счетоводната стойност на собствения капитал на новите предприятия.

Сливанията, придобиванията и разделянията също са предмет на деклариране от получателите на помощта в декларацията по Приложение В3 към Насоките за кандидатстване. Същите са необходими с оглед правилното установяване на размера на получените минимални помощи от даден субект. Декларираните от получателя на помощта данни се проверяват от общината бенефициент в качеството й на администратор на помощта в съответните публични национални регистри (напр. Търговски регистър) и други относими национални бази данни.

* 1. **Допустим максимален размер на БФП**

Допустимият максимален размер на БФП следва да е такъв, който не води до надвишаване на праговете, определени в Регламент (ЕС) № 1407/2013, а именно: левовата равностойност на 200 000 евро (391 166 лева) за период от 3 (три) последователни фискални години. Общият размер на минималната помощ, предоставена на едно и също предприятие, осъществяващо дейност в отрасъл „шосеен транспорт”, не може да надхвърля левовата равностойност на 100 000 евро (195 583 лева) за период от 3 (три) последователни фискални години.

Само след като УО или общината, ако тя е администратор на помощта, се е уверили, че с отпускането на съответната минимална помощ по настоящата схема няма да бъдат превишени праговете, установени по-горе, тогава помощта може да бъде предоставена на съответния субект. За целта при изчисляване на праговете се отчита размерът на всички получени минимални помощи от субекта -„едно и също предприятие“, без значение на формата и източника въз основа на декларация по образец и проверка в Регистъра на минималните помощи.

Данните за получени минимални и/или държавни помощи следва да бъдат надлежно посочени от субекта в декларацията за минимални и държавни помощи, попълнена по образец.

Декларацията се представя подписана от получателя на помощта и се прилага към заявлението за интерес и финансова помощ.

Минималната помощ се счита за получена от момента на сключване на административния договор за безвъзмездна финансова помощ или от датата на издаване на друг приложим документ, който дава на субекта юридическото право да я получи.

В случаите, когато за субекта се установи, че:

1. е получил минимална помощ в размер, която не позволява да получи помощ по проекта и се нахвърлят установените в Регламент (ЕС) № 1407/2013 прагове, то съответният субект не може да получи помощта.
2. е получил минимална помощ в размер, която позволява да получи и помощ по проекта до установените прагове. В този случай, като помощ по проекта, може да се предостави БФП в такъв размер, който сумиран с всички други минимални помощи, получени от субекта през двете предходни фискални години и текущата е до стойностите на установените в Регламент (ЕС) № 1407/2013 прагове. За остатъка до пълния размер на БФП по проекта, надвишаващ установените в регламента прагове, субектът следва да заплати за своя сметка превишението над праговете по регламента.
	1. **Натрупване на помощта „de minimis“**

Помощта de minimis, предоставена съгласно настоящaта схема, може да се натрупва с:

* помощ de minimis, предоставена съгласно Регламент (ЕС) № 360/2012 на Комисията[[2]](#footnote-2) до тавана, установен в посочения регламент;
* помощ de minimis, предоставяна съгласно други регламенти за помощ de minimis, до съответния таван, определен в Регламент (ЕС) № 1407/2013.

Помощта de minimis не се натрупва с държавна помощ, отпусната за същите допустими разходи.

* 1. **Допустими разходи за финансиране**

БФП, под формата на минимална помощ се предоставя за покриване на допустими разходи, определени в Насоките за кандидатстване по процедура BG16RFOP001-2.003 ”Енергийна ефективност в периферните райони - 3”.

1. **УВЕДОМЯВАНЕ И КОНТРОЛ**

УО и всяка община, в качеството си на администратор на минимална помощ, следва да спазват установените в Закона за държавните помощи (ЗДП) и Правилника за неговото прилагане (ППЗДП) изисквания, отнасящи се до минималните помощи.

При предоставянето на минималната помощ администраторът следва да провери данните в предоставените от получателите на помощта декларации за минимални и държавни помощи. За двойна проверка на декларираната информация, се използва публичния модул за справки към информационна система „Регистър на минималните помощи“ (ИС РМП), достъпен на интернет страницата: [www.minimis.minfin.bg](http://www.minimis.minfin.bg)

Съгласно чл. 34, ал. 1 от ЗДП, при всяко предоставяне на минимална помощ администраторът следва в 3-дневен срок да уведоми Министъра на финансите. Съобразно §4 от Преходните и заключителни разпоредби на ЗДП, следва да се счита, че с регистрирането на предоставените минимални помощи в ИС РМП от даден администратор на помощ той е изпълнил задължението си съгласно чл. 34, ал. 1 от ЗДП.Освен това администраторът следва да въведе в 3-дневен срок данните за съответния получател и размера на получената от него минимална помощ в информационна система „Регистър на минималните помощи“. Достъпът до системата се осъществява съгласно утвърдена от министъра на финансите процедура за достъп, налична в секция „Указания“ в самата система. Всяка община следва да осигури достъп до информационната система на нейни служители, ангажирани с изпълнението на задълженията на общината на администратор на помощ във връзка с режима на минималните помощи.

Съответната община, в случай че е администратор на помощ, следва да води и поддържа собствен Регистър на минималните помощи, като отговаря за достоверността на данните в него и при поискване – да осигурява достъп на представител на министъра на финансите до този Регистър. Информацията за предоставените минимални помощи по схемата следва да бъде публикувана на Интернет страницата на съответната община с оглед изпълнение на задълженията в съответствие с изискванията на ЗДП.

Съгласно изискванията на Регламент (ЕС) № 1407/2013, съответната общината се задължава да съхранява документацията относно индивидуалните помощи de minimis за период от 10 бюджетни години, считано от датата на тяхното предоставяне. Документацията относно схемите за помощ de minimis се съхранява за период от 10 бюджетни години от датата, на която е предоставена последната индивидуална помощ по такава схема.

В съответствие с чл. 6, ал. 5 на Регламент (ЕС) № 1407/2013 общините са длъжни при писмено искане от страна на УО на ОПРР, Министреството на финансите или ЕК в срок, определен от съответния орган в искането, да представят цялата информация, която Комисията счита за необходима, за да прецени дали са спазени условията по Регламент (ЕС) № 1407/2013, и по-специално относно общия размер на помощта de minimis по смисъла на Регламент (ЕС) № 1407/2013 и на други регламенти за помощ de minimis, получена от всяко предприятие.

1. Регламент (ЕО) № 104/2000 на Съвета от 17 декември 1999 година относно общата организация на пазарите на рибни продукти и продукти от аквакултури (ОВ L 17, 21.1.2000 г., стр. 22). [↑](#footnote-ref-1)
2. Регламент (ЕС) № 360/2012 на Комисията от 25 април 2012 година относно прилагането на членове 107 и 108 от Договора за функционирането на Европейския съюз към минималната помощ (de minimis) за предприятия, предоставящи услуги от общ икономически интерес (ОВ L 114, 26.4.2012 г., стр. 8). [↑](#footnote-ref-2)